এ আই য়ু ডি এফৰ বিধায়ক মামুন ইমদাদুল হক চৌধুৰীৰ গ্ৰন্থ উন্মোচন কৰিছে বিধানসভাৰ অধ্যক্ষ হিতেন্দ্ৰ নাথ গোস্বামীয়ে।
মঙলবাৰে দিচপুৰ প্ৰেছ ক্লাবত নাওবৈছা সমষ্টিৰ এ আই য়ু ডি এফৰ বিধায়ক মামুন ইমদাদুল হক চৌধুৰীৰ গ্ৰন্থ 'ভাৰতীয় ৰাজনীতিত মিত্ৰজোঁট' শীৰ্ষক গ্ৰন্থখন উন্মোচন কৰি বিধান সভাৰ অধ্যক্ষ হিতেন্দ্ৰ নাথ গোস্বামীয়ে ভাষণ প্ৰসংগতে এই কথা ব্যক্ত কৰে।
তেওঁ লগতে কয় যে অন্য ৰাজনৈতিক দলসমূহৰ মাজত বেছিভাগৰে প্ৰাক নিৰ্বাচনী মিত্ৰতা বা উমৈহতীয়াভাৱে হাতত লোৱা কাৰ্য্যসূচী নাথাকে, গতিকে সংখ্যাগৰিষ্ঠতা লাভ কৰা দলবিলাকে তেওঁলোকৰ মতে মিত্ৰজোঁটত থকা অন্য দলসমূহক তথা চৰকাৰক পৰিচালনা কৰাৰ প্ৰৱণতা দেখা যায়। সেয়েহে তেনে চৰকাৰসমূহ বেছিদিন তিষ্ঠি নাথাকে।
"বিৰোধী হৈ থাকিলে বিৰোধ কৰাটো আমাৰ ধৰ্ম, শাসনত থকাসকলে ভাবে, 'আমি যিটো ভাবিছো, বিৰোধীয়ে তেনেকৈয়ে মানি ল'ব লাগিব।' এই কথাবিলাকে প্ৰমাণ কৰে আমাৰ মাজত উদাৰতাৰ অভাৱ আছে।" এইদৰে ভাষণ প্ৰসংগতে উল্লেখ কৰে বিধানসভাৰ অধ্যক্ষগৰাকীয়ে।
আনহাতে, জনপ্ৰতিনিধি হিচাপে বিধায়ক মামুন ইমদাদুল হক চৌধুৰীয়ে ইমান ব্যস্ততাৰ মাজতো উক্ত গ্ৰন্থখন লিখি উলিওৱা বাবে তেওঁক অভিনন্দন জ্ঞাপন কৰে বিধান সভাৰ অধ্যক্ষগৰাকীয়ে।
উল্লেখ্য যে, লেখক তথা বিধায়ক মামুন ইমদাদুল হক চৌধুৰীৰ গ্ৰন্থখনত ওপৰোক্ত কথাকেইটা উল্লেখ কৰাৰ সাহসৰ বাবে বিধান সভাৰ অধ্যক্ষগৰাকীয়ে তেওঁক ভাষণ প্ৰসংগতে ধন্যবাদ জ্ঞাপন কৰে।
আনহাতে, উক্ত গ্ৰন্থ উন্মোচনী সভাত উপস্থিত থাকি জ্যেষ্ঠ সাংবাদিক অদীপ কুমাৰ ফুকনে ৰাজনৈতিক প্ৰেক্ষাপটত গ্ৰন্থখনৰ অধিক প্ৰয়োজনীয়তা আছে বুলি কোৱাৰ উপৰিও গ্ৰন্থখন লিখি উলিওৱা বাবে ধন্যবাদ জ্ঞাপন কৰে।
উল্লেখ্য যে, নাওবৈচাৰ বিধায়কগৰাকীৰ এইখন সপ্তম গ্ৰন্থ। তেওঁৰ পূৰ্বৰ প্ৰকাশিত গ্ৰন্থসমূহ ক্ৰমে- ভাৰতবৰ্ষৰ ৰাজনৈতিক দলসমূহ, কাশ্মীৰ সমস্যাৰ সমাধান সম্ভৱ, কংগ্ৰেছ(ই)য়ে যিবোৰ প্ৰশ্নৰ উত্তৰ দিব লাগিব, অসমৰ ৰাজনীতিত ধৰ্মীয় সংখ্যালঘু : আবিৰ্ভাৱ আৰু প্ৰভাৱ, ৰাজনীতিত তাল-মিল, অসম বিধানসভাত প্ৰশ্নোত্তৰ।
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল অসমীয়া বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
